钦定古今图书集成/明伦汇编/氏族典/第342卷 > 刘台
## 钦定古今图书集成/明伦汇编/氏族典/第342卷 > 刘台

按《明外史刘台传》：“台字子畏，安福人。隆庆五年进士。
授刑部主事。万历初，改御史，巡按辽东。张居正柄国，
台疾其专恣，上疏攻之。居正怒甚，因辞政。帝慰留居
正，遂捕台至京师，命廷杖百，远戍。居正阳具疏救，乃
除名为民，而恨台刺骨，计必杀之。台巡按时，辽东巡
抚张学颜杀降冒功，惧台摘发，日遣人伺其门。会台”
劾居正，学颜侦之误谓劾己，诣台乞免。台愤然作色
曰：“豺狼当道，安问狐狸？”学颜初喜，既而大恨之。及入
为户部，诬台私赎锾，遂戍台广西。台父震龙，弟国，俱
坐罪。台至浔州，暴卒。